
Θέμα:  Σχετικά με την τελεσίδικη δικαστική απόφαση που δικαιώνει συναδέλφους μας – μέλη του Σ. Ε. Π. Ε. «Γ. Σεφέρης» που συντάχθηκαν με τις αποφάσεις του κλάδου ενάντια στην «αξιολόγηση» των νόμων 4692/2020 & 4823/2021 
Συναδέλφισσες και συνάδελφοι,
σας κοινοποιούμε ανακοίνωση του όμορου σωματείου των εκπαιδευτικών της Β΄Δ/νσης Π. Ε. Αθήνας – Σ.Ε.Π.Ε. «Γ. Σεφέρης» που αφορά την δικαστική δικαίωση προσφυγής συναδέλφων μας εκπαιδευτικών του 3ου Δημ. Σχ. Μεταμόρφωσης, οι οποίοι εξαιρέθηκαν ΑΔΙΚΑ και ΠΑΡΑΝΟΜΑ από τις διαδικασίες επιλογής υποδιευθυντών του σχολείου τους, με απόφαση του Δ/ντή Π. Ε. Β΄Αθήνας και του ΠΥΣΠΕ Β΄ Αθήνας, επειδή σεβάστηκαν και συντάχθηκαν με την ομόφωνη απόφαση του κλάδου για την εσωτερική και εξωτερική αξιολόγηση. 
Για άλλη μια φορά η Δ/νση Π. Ε. Β΄ Αθήνας και ο Διευθυντής Π. Ε. Β΄ Αθήνας καταδικάζονται από την ελληνική δικαιοσύνη για σοβαρές διοικητικές παραλήψεις – παρανομίες που έχουν επιπτώσεις σε επαγγελματικές προσωπικότητες και ανθρώπινες ζωές υφισταμένων τους εκπαιδευτικών, όπως ακριβώς έγινε και στο πρόσφατο παρελθόν, όταν κατέπεσε ο «αξιολογικός»  πίνακας των Διευθυντών/Διευθυντριών Δημοτικών Σχολείων της Β΄ Δ/νσης Π. Ε. Αθήνας με απόφαση του Διοικητικού Εφετείου Αθηνών κατόπιν προσφυγής μέλους του σωματείου μας που αδίκως και παρανόμως είχε αποκλειστεί από την διαδικασία επιλογής Δ/ντών – Δ/ντριών Δημ. Σχολείων της Β΄Δ/νσης Π. Ε. Αθήνας. 
Αναρωτιόμαστε για άλλη μια φορά ΥΠΑΡΧΕΙ ΥΠΟΥΡΓΕΙΟ ΠΑΙΔΕΙΑΣ & ΚΥΒΕΡΝΗΣΗ ΓΙΑ ΝΑ ΑΠΟΔΟΣΟΥΝ ΤΙΣ ΕΥΘΥΝΕΣ ΣΕ ΑΥΤΟΥΣ ΠΟΥ ΕΚΘΕΤΟΥΝ ΤΗΝ ΥΠΗΡΕΣΙΑ ΚΑΙ ΤΟ ΥΠΑΙΘΑ ΜΕ ΤΙΣ ΕΝΕΡΓΕΙΕΣ ΤΟΥΣ – ΑΠΟΦΑΣΕΙΣ ΤΟΥΣ ΙΔΙΑΙΤΕΡΑ ΟΤΑΝ ΚΑΤΑΔΙΚΑΖΟΝΤΑΙ ΑΥΤΕΣ ΕΠΝΕΙΛΛΗΜΜΕΝΑ ΑΠΟ ΤΑ ΕΛΛΗΝΙΚΑ ΔΙΚΑΣΤΗΡΙΑ; 
Αποφάσεις σαν και τη συγκεκριμένη πάντως έρχοναι για να μας πείσουν ότι το δίκιο είναι με το μέρος των αγωνιζόμενων εκπαιδευτικών και πως ΤΟ ΣΚΟΤΑΔΙ ΔΕΝ ΕΙΝΑΙ ΑΠΟΛΥΤΟ ΒΑΘΥ ΚΑΙ ΑΝΙΚΗΤΟ. Το φως θα νικήσει και η δικαιοσύνη θα λάμψει μαζί με τις νίκες του κλάδου μας. Συγχαίρουμε τους συναδέλφους μας του Σ. Ε. Π. Ε. «Γ. Σεφέρης», το σωματείο τους και τον δικιηγόρο του σωματείου μας, ο οποίος χρησιμοποιήθηκε και από τον Σ. Ε. Π. Ε. «Γ. Σεφέρης» για την δικαστική νίκη τους αυτή, η οποία είναι αποτέλσμα της συσπείρωσης των εκπαιδευτικών στο σωματείο τους και τονίζουμε για άλλη μια φορά ότι κανένας/καμία δεν είναι μόνος του απέναντι στις αυθαιρεσίες και στην τρομοκρατία της διοίκησης και του ΥΠΑΙΘΑ. 

ΟΙ ΑΠΕΙΛΕΣ ΚΑΙ ΟΙ ΕΚΒΙΑΣΜΟΙ ΔΕΝ ΠΕΡΑΣΑΝ! ΔΙΚΑΙΩΣΗ ΓΙΑ ΤΟΥΣ ΕΚΠΑΙΔΕΥΤΙΚΟΥΣ 
ΤΟΥ 3ΟΥ ΔΗΜ. ΣΧΟΛΕΙΟΥ ΜΕΤΑΜΟΡΦΩΣΗΣ!ΚΑΝΕΝΑΣ ΔΕΝ ΕΙΝΑΙ ΜΟΝΟΣ ΤΟΥ!

Μετά από 1,5 χρόνο, κόντρα σε Διοίκηση, Υπουργείο Παιδείας, Διευθύντρια, Τοπικό και Υπηρεσιακό Συμβούλιο, που αποφάσισαν ότι οι 2 συνάδελφοί μας εκπαιδευτικοί του 3ου Δημοτικού Μεταμόρφωσης εξαιρούνται από τη διαδικασία στελέχωσης της υποδιεύθυνσης του σχολείου τους, επειδή σεβάστηκαν και συντάχθηκαν με την ομόφωνη απόφαση του κλάδου για την εσωτερική και εξωτερική αξιολόγηση, έχουμε απόφαση του δικαστηρίου που τους δικαιώνει!
Υπενθυμίζουμε τα ενημερωτικά   177/21-11-24 και 203/29-1-25 που είχαν δημοσιευτεί. 
Με το Σωματείο μας «Γ.ΣΕΦΕΡΗΣ» και με την πλειοψηφία του Συλλόγου Διδασκόντων, δώσαμε απάντηση για κάθε μορφή δίωξης, για τη στάση κάθε εκπαιδευτικού που αντιστέκεται και δε μένει σιωπηλός μπροστά στις παράνομες και άδικες ενέργειες, τόσο της Διεύθυνσης του σχολείου, όσο και της Διοίκησης.
Οι εκπαιδευτικοί του σχολείου στάθηκαν στο ύψος τους και  υπερασπίστηκαν την απόφαση της συνεδρίασης του ΣΔ, που τασσόταν με τα ενιαία κείμενα.  Αν και οι αιτήσεις των 2 εκπαιδευτικών ήταν αποδεκτές, το ΠΥΣΠΕ Β΄ Αθήνας, αποφάσισε να τοποθετήσει ως υποδιευθύντρια μια τρίτη συνάδελφο, που δεν είχε κάνει καν αίτηση για τη θέση.  Επιβεβαιώθηκε η ανάλγητη στάση της Διεύθυνσης, της Διοίκησης και του Υπουργείου Παιδείας απέναντι στις συλλογικές αποφάσεις του κλάδου, στις ελεύθερες φωνές και ενέργειες των δασκάλων. Επιβεβαιώθηκε, όμως, και η δύναμη της αλληλεγγύης, της συλλογικής πάλης και της διεκδίκησης με το νικηφόρο αποτέλεσμα που δικαίωσε αυτόν τον αγώνα.
Κατά τον Διευθυντή Εκπαίδευσης, το ΠΥΣΠΕ και το Τοπικό Συμβούλιο Β΄ Αθήνας, όποιος συντάσσεται με τις αποφάσεις του κλάδου και του Σωματείου, εξαιρείται από θέση ευθύνης, ερμηνεύοντας νόμους κατά το δοκούν  και ανοίγοντας επικίνδυνους δρόμους για την καταπάτηση των  εργασιακών μας δικαιωμάτων. Οι ενέργειές τους  ήταν και είναι αυταρχικές, αντιδεοντολογικές και απαξιωτικές προς τους συναδέλφους, αλλά και προς όλο τον κλάδο των εκπαιδευτικών. Αυτό αποδείχτηκε, εξάλλου, και με την τελευταία καταγγελία του Σωματείου, όταν κλήθηκαν και «ανακρίθηκαν»  προϊσταμένες  και διευθυντές για τη στάση των ΣΔ με τις αποφάσεις του κλάδου.
Ως Σωματείο "Γ.ΣΕΦΕΡΗΣ", καταγγείλαμε την απόφαση του ΠΥΣΠΕ Β΄ Αθήνας, διότι παραβιάστηκε η προβλεπόμενη διαδικασία για τους 2 εκπαιδευτικούς που δεν τοποθετήθηκαν στη θέση της υποδιεύθυνσης. Οι συνάδελφοι δικαιώθηκαν νομικά, μετά από δίκη.  Η Β΄ Διεύθυνση Αθήνας έπρεπε να στελεχώσει την υποδιεύθυνση του 3ου Δημοτικού σχολείου Μεταμόρφωσης με έναν από τους δύο εκπαιδευτικούς και τώρα οφείλει να τους καταβάλει άμεσα το επίδομα για τη χρονιά 2024-2025, καθώς τους απέκλεισε. 
Συναδέλφισσες και συνάδελφοι, αυτή είναι μία μάχη, που στην πράξη έσπασε την τρομοκρατία! Και είναι σοβαρά εκτεθειμένοι και η Διοίκηση και οι συνδικαλιστικές δυνάμεις που ισχυρίζονται ότι η συλλογική στάση και αντίσταση είναι τάχα πράξη «ανευθυνότητας», που υπονόμευσαν τον αγώνα των εκπαιδευτικών του σχολείου, και καλλιέργησαν στάση μοιρολατρίας και απογοήτευσης. Έχουμε χρέος να αντισταθούμε συλλογικά απέναντι στους άδικους νόμους και την διοικητική αυθαιρεσία. Άλλωστε η ίδια η ιστορία μας διδάσκει ότι οι άδικοι νόμοι και οι αντιλαϊκές πολιτικές καταργούνται στην πράξη από την πάλη των εργαζόμενων. Κανένας δεν είναι μόνος του! Οι εκπαιδευτικοί στηρίζουν το δημόσιο σχολείο με τις πλάτες τους και το έχουν αποδείξει.
 Το επόμενο διάστημα, συσπειρωμένοι στα Σωματεία μας και την Ομοσπονδία, μέσα από τις συλλογικές αποφάσεις της 95ης Γ.Σ. του κλάδου, οργανώνουμε τη δική μας απάντηση, τη δική μας αντεπίθεση,  για τις δικές μας ανάγκες, για να μπορούμε να ζούμε και να δουλεύουμε με αξιοπρέπεια, σε ένα σχολείο για όλα τα παιδιά.  
Προχωράμε συλλογικά και διεκδικητικά, αξιοποιούμε χωρίς αυταπάτες όλα τα μέσα, δεν θα συνηθίσουμε την κουλτούρα φίμωσης που καλλιεργείται ειδικά σε συνθήκες πολεμικής εμπλοκής και τις αντιδραστικές τομές που επιχειρούνται στην εκπαίδευση με πρώτο σταθμό τη συμμετοχή μας στην πανδημοσιοϋπαλληλική απεργιακή συγκέντρωση στις 14/7 κόντρα στη Συνταγματική Αναθεώρηση.

